1Puranana ramé-ramé, sininna ra’ya’é laoni ritungke kotaé ri Yéhuda, nainappa naancuru tugu-tugu barahalaé, léttungngi dato-dato iya ripatettongngé untu’ Déwi Asyéra, sibawa paccappui sining mézbaé enrengngé sining onrong assompang barahalaé. Napogau’ towi mennang makkuwaéro risining onrong laingngé ri Yéhuda, enrengngé ri daéra Bényamin, Efraim sibawa Manasyé. Purairo lisu manenni mennang ri onronna tungke-tungke.
2Napattette’ni paimeng Arung Hizkia regu-regu sining imangngé sibawa tau Léwié situru abbagéngeng jamanna mennang. Iyaro jama-jamangngé muttama’ni gau’-gau’ mangoloéwé: makkasuwiyangeng akkarobangeng ritunu sibawa akkarobangeng pappasidamé, tumaningiwi upacara assompangngé ri Bolana PUWANGNGE, sibawa pojiwi enrengngé mattarima kasi lao ri PUWANGNGE ri maddupa-rupang onrong ri laleng Bolana PUWANGNGE.
3Polé ri olokolo’na muto nassumbangenni arungngé olokolo iya riyapparelluwangngé untu’ akkarobangeng ritunué tungke élé sibawa tungke arawéng, sibawa untu’ akkarobangeng iya riyakkasuwiyangengngé ri esso Saba’é, ri Ramé-ramé Uleng Baru, sibawa ri ramé-ramé laingngé pada-pada iya ripattentué ri laleng hukkung-hukkunna PUWANGNGE.
4Ri lainnaéro nasuroi arungngé pabbanuwana Yérusalém tiwi pakkasuwiyang iya ripattentué untu’ sining imangngé sibawa tau Léwié, kuwammengngi naulléi mennang pattujui sininna perhatiyanna mennang lao ri attumaningngé ri Bolana PUWANGNGE pada-pada iya tarokié ri laleng hukkung-hukkunna PUWANGNGE.
5Puranana riyappallebbangeng iyaro paréntaé, natiwini tau Israélié lao ri Bolana PUWANGNGE sining pabbéré polé ri wassélé tanana iya bunge’é, iyanaritu tarigu, anggoro, minnya zaitun, cani sibawa wassélé tana laingngé. Tiwi towi mennang tawaseppulona polé ri appunnangenna.
6Sininna tau iya monroé ri kota-kotana Yéhuda natiwii tawaseppulona polé ri olokolo sapinna sibawa bimbala’na, kuwaéttopa sijumella battowa pabbéré laing, nainappa nakkasuwiyangeng manenro lao ri PUWANG Allataalana.
7Iyaro sining pabbéré mammulani makkapolé-poléng ri uleng tellué, namatteru massolo narapi uleng pitu.
8Naitana sumbangeng iya maégaéro, napakalebbini PUWANGNGE Arung Hizkia sibawa sining pegawénna enrengngé pojiwi ra’ya’ Israélié, umma’-Na.
9Wettunna arungngé mabbicara sibawa sining imangngé nenniya sining tau Léwié passalenna sining pabbéréro,
10makkedani Imang Lompo Azarya wijanna Zadok, "Sipongenna naantara ra’ya’é sining pakkasuwiyanna lao ri Bolana PUWANGNGE, dé’ taakurangeng inanré, mala alebbing, angkanna maéga mupa pappassadiyang inanréta. Iya manennaro ritarimai nasaba PUWANGNGE pura barakkakiwi umma’-Na."
11Nasaba paréntana arungngé, passadiyani mennang sining gudang ri seddéna Bolana PUWANGNGE,
12nainappa nataro maneng iyaro pabbéré sibawa tawaseppulona ri laleng sining gudangngéro. Engka séddi tau Léwi riyaseng Konanya, risuro mancaji jennang, sibawa Siméi anrinna ripancaji pabbantunna.
13Ri yawa pappimpinna mennang engka 10 tau Léwi laing risuro, iyanaritu: Yéhiél, Azazya, Nahat, Asaél. Yérimot, Yozabad, Eliél, Yismakhya, Mahat, sibawa Bénanya. Iya manenna gau’éro ripattette’i nasaba panunju’na Arung Hizkia sibawa Imang Lompo Azarya.
14Koré ana’ Yimna, séddiwi tau Léwi mancaji kapalana pengawal-é ri Pintu Gerbang Alau ri Bolana PUWANGNGE, riwéréng tanggung jawa’ untu’ tarimai sining pabbéré iya riyakkasuwiyangengngé lao ri PUWANGNGE, nainappa nabagé-bagé.
15Ri kota-kota laingngé ri onronna sining imangngé, ribantui Koré risining tau Léwi laingngé iyanaritu: Eden, Minyamin, Yésua, Sémaya, Amarya sibawa Sekhanya. Iyaro sining bahang inanré nabagéi sama rata ri yelle’na pada-padanna suku Léwi muwi iya maloloé iyaré’ga iya macowaé situru jamanna mennang.
16Sininna tau worowané iya makkéumuru’é telluppulo taung liyasé, iya lolongengngé léléng jamang tungke esso ri Bolana PUWANGNGE, riweréng towi bagiyanna tungke-tungke situru jamanna sibawa situru regunna.
17Sining imangngé ridaftari situru appanna, sibawa tau Léwi iya makkéumuru’é 20 taung liyasé situru jamanna sibawa regunna.
18Ridaftar manengngi mennang massibawa silaong ana’na sibawa bainéna, nenniya anggota-anggota laingngé ri lalempolana, saba’ harusu’i mennang sadiya tungke wettu untu’ pajoppai jama-jamanna iya ripallaingngé untu’ PUWANGNGE.
19Ri yelle’na sining imang iya monroé ri kota-kota iya ripattentué untu’ wija-wijanna Harun, iyaré’ga risining padangngé ri seddéna kota-kotaéro, rijello’i sining petugas-é untu’ bagé-bagéi bahang inanré lao ri sininna tau worowané ri laleng kaluwarga imangngé, sibawa lao ri tungke tau iya ridaftar-é ri laleng suku Léwi.
20Ri sininna Yéhuda, napajoppai Arung Hizkia adélékengngé, alemmpurengngé sibawa pésennangiwi atinna PUWANG Allataala.
21Lolongengngi wassélé, nasaba sininna iya naébbué untu’ Bolana PUWANGNGE iyaré’ga untu’ turusiwi hukkung-hukkunna PUWANGNGE, napajoppai sibawa sukku atinna enrengngé pappoji lao ri PUWANG Allataalana.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn